La publicació del quart informe anual del English Surveillance Programme for Antimicrobial Utilisation and Resistance (ESPAUR) de la Public Health England Agency (Agència de Salut Pública d'Anglaterra) confirma l'increment de resistències als antibiòtics en les infeccions urinàries.
La resistència als antibiòtics és un factor comú en el milió d'infeccions d'orina analitzades en laboratoris del Regne Unit el 2016.
Aquesta és la conclusió principal de l'informe English Surveillance Programme for Antimicrobial Utilisation and Resistance (ESPAUR).
A més, una de cada tres mostres analitzades presentava resistència a l'antibiòtic trimetropina (34%), un augment respecte el 29,1% registrat l'any 2015.
Aquesta ha estat la primera opció de tractament per infeccions d'orina abans que la Public Health England recomanés utilitzar l'antibiòtic nitrofurantoïna.
En el milió de mostres analitzades, només el 3% dels casos ha registrat resistència a aquest antibiòtic.
La directora general adjunta del National Institute for Health and Care Excellence (NICE), Gillian Leng, ha destacat que "la resistència als antibiòtics representa un dels grans perills per a la nostra salut.
Per això, hem de treballar tots junts per combatre-la".
Leng ha afegit que "és vital assegurar l' ús adequat dels antibiòtics, només quan realment els necessitem.
La nostra guia ajudarà els professionals sanitaris a prendre decisions de vegades complicades".
Reducció en la prescripció d'antibiòtics
En l'informe ESPAUR també es destaca que entre 2012 i 2016, la prescripció d'antibiòtics s'ha reduït un 5% en dosis diàries definides per cada 1000 habitants, amb reduccions en la majoria dels grups d'antibiòtics.
Tot i això, segueixen havent diferències regionals significatives en el seu ús.
En l'àmbit de l'atenció primària, el número de prescripcions dispensades s'ha reduït un 13% entre les mateixes dates, sobretot gràcies a la reducció de l'ús de la penicil·lina.
En els hospitals, entre 2015 i 2016 ha disminuït un 4% l'ús d'antibiòtics d'ampli espectre com la piperacilina/tazobactam i els carbapenems, i aquests representen ja menys d'un 10% de tots els antibiòtics prescrits.
Aquest és el primer pas per reduir l'ús dels antibiòtics en centres hospitalaris i centrar-se en utilitzar-los de manera adequada és clau per prevenir l'emergència i propagació de les bactèries gram negatives.
Ús d'antimicrobians en hospital d'aguts
Finalment, es destaquen els primers resultats d'infeccions relacionades amb l'atenció sanitària i a l'ús d'antimicrobians en hospital d'aguts durant el 2016.
Tot i l'envelliment de la població i l'increment de comorbiditats i operacions quirúrgiques, no hi ha hagut un canvi significatiu en aquests dos aspectes entre l'any 2011 i 2016.
Un de cada 15 pacients en hospitals d'aguts va tenir una infecció relacionada amb l'atenció sanitària i la resistència als antibiòtics ha estat més elevada en aquests pacients que en aquells amb infeccions urinàries.
Les infeccions es van produir en una major freqüència en unitats de cures intensives.
Els resultats destaquen la importància de supervisar les infeccions causades per bactèries gram negatives, els pacients de les unitats de cures intensives i l'ús dels antibiòtics al Regne Unit, i va en línia de l'esforç del govern britànic de reduir la prescripció total d'antibiòtics al 10% l'any 2020/21.